Polisie 'besorg' oor huishoudelike geweld | Maroela Media
Polisie 'besorg' oor huishoudelike geweld
Die polisie in Limpopo het Donderdag gesê hy is bekommerd oor die aantal voorvalle van huishoudelike geweld én geweld teen vroue in die provinsie.
Dit volg ná twee afsonderlike voorvalle waarin 'n vrou dood is en 'n ander vrou in 'n kritieke toestand in die hospitaal opgeneem is.
Lt.kol. Moatshe Ngoepe, woordvoerder van die polisie, het gesê die twee voorvalle het onderskeidelik by die Ga-Mathabatha-nedersetting en by Tafelkop plaasgevind.
Ngoepe het gesê in die eerste voorval by die Ga-Mathabatha-nedersetting het 'n 36-jarige man glo ná 'n geskil sy 30-jarige meisie met 'n skerp voorwerp doodgesteek. Sy is later deur familie dood aangetref.
Hy het gesê in die tweede voorval by Tafelkop het 'n 53-jarige man, ook ná 'n geskil met sy vrou, haar na bewering eers met 'n harde voorwerp oor haar lyf geslaan voordat hy haar verskeie kere met 'n mes gesteek het. Die vrou het die aanval oorleef en is glo in 'n kritieke toestand in die hospitaal.
Ngoepe sê die nooddienste is later na die man se huis in Tafelkop ontbied wat glo in vlamme gehul was. Volgens hom was die 53-jarige beskuldige in die huis ten tyde van die brand. Hy is dood.
Volgens die polisie is daar nog geen leidrade of rede waarom die man se huis aan die brand gesteek is nie.
"Lede van die gemeenskap word weer eens aangemoedig om te midde van 'n geskil liewer met die plaaslike owerhede in verbinding te tree om tussen beide te tree eerder as om 'n ander persoon aan te val of te vermoor," het hy gesê.